Ciiyo 13
Ino Kuli Makani Nzi Mabotu Aajatikizya Bukombi?
1. Sena zikombelo zyoonse nzibotu?
Kuli bantu babombe myoyo muzikombelo zyoonse. Ikuzyiba kuti Leza ulababona bantu aabo alimwi ulabalanganya, makani mabotu. Pele cilausisya kuti bukombi bulabelesyegwa mumicito mibi. (2 Bakolinto 4:3, 4; 11:13-15) Kweelana amalipooti, zikombelo zimwi zilajatikizyigwa nomuba mumicito yazigwebenga, kujaya musyobo wabantu bamwi, nkondo alimwi akutundulula bana. Eelo kaka eeci cilabausisya bantu basyoma Leza!—Amubale Matayo 24:3-5, 11, 12.
Nokuba kuti cikombelo cakasimpe cilamulemeka Leza, zikombelo zyakubeja tazimukkomanisyi pe. Ziyiisya zyintu zitali zyamu Bbaibbele, kubikkilizya anjiisyo zyakubeja kujatikizya Leza alimwi abantu bafwide. Pele Jehova uyanda kuti bantu bazyibe kasimpe kujatikizya nguwe.—Amubale Ezekiele 18:4; 1 Timoteyo 2:3-5.
2. Ino kuli makani nzi mabotu aajatikizya bukombi?
Cikkomanisya ncakuti, Leza teenwi azikombelo izilitaminina kuti zilamuyanda pele mubwini ziyanda nyika ya Saatani. (Jakobo 4:4) Ijwi lya Leza lyaamba zikombelo zyoonse zyakubeja kuti ngu “Babuloni Mupati.” Babuloni wakali munzi wansiku nkobwakatalikila bukombi bwakubeja nilyakainda Zambangulwe lyamuciindi ca Nowa. Ino-ino, Leza uyooleta lunyonyooko cakutayeeyela kubukombi bucenga bantu akubadyaaminina.—Amubale Ciyubunuzyo 17:1, 2, 5, 16, 17; 18:8.
Kucili makani mabotu aambi. Jehova tabalubide bantu babombe myoyo ibamwaikide muzikombelo zyakubeja munyika yoonse. Uli mukubakamantanya bantu bali boobo kwiinda mukubayiisya kasimpe.—Amubale Mika 4:2, 5.
3. Ncinzi ncobeelede kucita bantu babombe myoyo?
Jehova ulabayanda bantu ibayanda cintu camasimpe alimwi cibotu. Ubakulwaizya kuti bazwe mucikombelo cakubeja. Bantu bamuyanda Leza balilyaabide kucinca kutegwa bamukkomanisye.—Amubale Ciyubunuzyo 18:4.
Mumwaanda wamyaka wakusaanguna, ciindi bantu babombe myoyo nibakamvwa makani mabotu kubaapostolo, bakaatambula calukkomano. Bakaiya nzila mpya yabuumi kuzwa kuli Jehova, nzila mpya yabuumi bukkomanisya ibujisi makanze abulangizi. Aaba bapa cikozyanyo cibotu kulindiswe mazuba aano nkaambo bakaatambula makani mabotu kwiinda mukubikka Jehova ambele mubuumi bwabo.—Amubale 1 Batesalonika 1:8, 9; 2:13.
Jehova ulabatambula mumukwasyi wakwe wabakombi aabo ibazwa mubukombi bwakubeja. Kuti mwakuzumina kutamba kwa Jehova, muyooba balongwe bakwe, mumukwasyi mupya waluyando wabakombi ba Jehova akutambula buumi butamani.—Amubale Maako 10:29, 30; 2 Bakolinto 6:17, 18.
4. Ino Leza uyooleta buti lukkomano munyika yoonse?
Lubeta luboola kubukombi bwakubeja makani mabotu. Luyookatalusya bantu munyika yoonse kukudyaamininwa. Takukabi limbi cikombelo cakubeja iceena bantu akubaandaanya. Boonse bantu banoopona bayookamantana mukukomba Leza wakasimpe alikke.—Amubale Ciyubunuzyo 18:20, 21; 21:3, 4.
som_Latn nya_Latn run_Latn bem_Latn bem_Latn nya_Latn bem_Latn bem_Latn bem_Latn bem_Latn kon_Latn bem_Latn nya_Latn bem_Latn